આનંદના સાદે બન્ને સ્ત્રીઓ ચોંકી. વિનાકારણ દુપટ્ટો સરખો કરતી તેજલે વિદાય લીધી. બહાર જવા તેણે પરસાળ વટાવી મેડીનાં પગથિયાં આગળથી પસાર થવાનું આવે. હમણાં તે નજીકથી નીકળવાની... સ્મિત આપવા આનંદ ટાંપીને બેઠો, પણ પેલી તો નીચી મૂંડી રાખી સડસડાટ નીકળી જતાં તે છોભીલો પડ્યો. ‘થાંભલાની જેમ ઊભો છે શું?’ કાકીના કરડા અવાજે તેની સમાધિ ભંગ થઈ, ‘છોકરી જોતાં જ હરાયા ઢોરની જેમ ભટકવાનાં લક્ષણ સારાં ન ગણાય!’